

สงสัยว่าร้านบ้านหญิง จะกลายเป็นร้านประจำของเราเวลาไป Terminal 21 ซะแล้วล่ะ เพราะไปที่ Terminal 21 ทีไร แล้วตอนจะหาร้านนั่งกินข้าว คำตอบมันก็ไปจบที่ร้านนี้ทุกทีเลยอ่ะ


อย่างหนึ่งเพราะอาหารเค้าอร่อย สองคือไม่แพง สามคือพนักงานบริการดี สี่คือร้านสวย เราชอบที่เค้าทำผนังของร้านเป็นกระจกทั้งแถบเลย ทำให้ร้านดูกว้าง อึดอัด เวลากินแล้วก็นั่งมองท้องฟ้า มองตึกสูงๆ แถวนั้น มองรถไฟฟ้าไปด้วย เพลินดี ถ้าแดดแรงก็แค่ดึงม่านบังแดดลงมาแค่นั้นเอง ที่ดึงม่านก็อยู่ใกล้ๆ มือนั่นแหละ เราสามารถดึงม่านลงเองได้ ไม่ต้องบอกพนักงาน


วันนี้มากินกะน้อง ก็เลยกินเยอะพอประมาณ 


ข้าวผัดต้มยำทะเล – เราขอเค้าโปะไข่เจียวมาด้วย กุ้งตัวใหญ่ดีนะ แล้วก็มีปลาหมึกวงใหญ่ๆ ปลาทอด และหอยลายใส่มาด้วย แต่ยังไม่ค่อยมีรสต้มยำเท่าไหร่ จานนี้ถือว่าเฉยๆ สำหรับเราแฮะ มันดีที่ตรงใส่เครื่องมาให้เยอะนี่แหละ


ข้าวผัดมันกุ้ง – อันนี้ของน้อง เสียดายลืมขอชิม มัวแต่ถ่ายรูปอยู่ น้องกินหมดไวมาก น้องเรามันชอบสูบข้าวเข้าไป กินแป๊บๆ หมด ต่อให้ข้าวในจานจะเยอะแค่ไหนก็ตาม กินไม่ทันมันเลย จานนี้มีกุ้งสองมาให้สองตัว น้องแอบบ่นๆ แต่เราบอกน้องว่า กุ้งสองตัวแต่ก็ตัวใหญ่อยู่นะ แถมไม่ใช่กุ้งเด้งดึ๋งด้วย ก็โอเคอยู่นา


ป่อเปี๊ยะแฮมชีส – อันนี้รู้สึกจะราคา 95 บาทมั้ง สั่งมาแล้วน้องแอบบ่นอีกละ ว่าทำไมเราชอบกินแต่อะไรเลี่ยนๆ ก็เราชอบกินชีสนิ และจานนี้ก็ชอบมากๆ เลย ชีสเยิ้มมาก เค็มๆ มันๆ เข้ากันกับแฮมชิ้นกำลังดี แป้งป่อเปี๊ยะก็กรอบๆ บางๆ คือถ้ากินแล้วมันได้รสชีสแบเต็มๆ แค่นั้นเราก็พอใจแล้วล่ะ 55555


แกงจืดน่องไก่หัวไชเท้าเห็ดหอม – อันนี้จำชื่อมันเป๊ะๆ ไม่ได้ซะงั้น ลืมจดมา ราคาก็น่าจะประมาณ 100 บาทนะ มันคือแกงจืดนี่แหละ มีน่องไก่ที่ใหญ่มากให้หนึ่งน่อง ต้มมาจนเปื่อยยุ่ย สะกิดนิดเดียวเนื้อก็หลุดออกจากกระดูกแล้ว แม้ในส่วนที่เลาะออกยากที่สุดอย่างข้อไก่ ก็ยังหลุดออกมาได้อย่างง่ายดาย บ่งบอกว่าไก่ชิ้นนี้ต้องผ่านการตุ๋นมานานพอสมควรเลย แล้วเห็ดหอมก็ดอกใหญ่มากเลยนะ ส่วนหัวไชเท้าก็ตุ๋นจนเปื่อยนุ่มเช่นเดียวกับไก่ 

จะมีติก็แค่เรื่อง “รสชาติของน้ำแกง” เท่านั้นแหละ เราว่ามันจืดสมชื่อแกงจืดไปหน่อยนะ คิดว่าน่าจะปรุงด้วยเกลือให้รสมันเด่นขึ้นมาอีกนิดได้ ถ้าไม่อยากใช้ซอสปรุงรสให้น้ำแกงเปลี่ยนสีก็นะ จากนั้นก็ตัดรสด้วยน้ำตาลเล็กน้อย แล้วพยายามให้รสชาติเห็ดหอมมันอยู่ในน้ำแกงด้วย น่าจะอร่อยกว่านี้ คือเรารู้สึกว่าเค้าน่าจะใส่น้ำเยอะไป ปรุงรสน้อยไป และแยกตุ๋นเห็ดหอมต่างหากจากไก่และหัวไชเท้ารึเปล่า เพราะเห็ดหอมดูเหมือนผ่านการต้มมาไม่นานเท่าไหร่ ซึ่งต่างจากไก่และหัวไชเท้าอย่างมากมาย….เราว่าแกงจืดถ้วยนี้มันน่าจะอร่อยได้มากกว่านี้อีกอ่ะ


อาหารที่ร้าน “บ้านหญิง” ส่วนใหญ่ราคา 90 – 135 บาท เท่านั้น ส่วนใหญ่พวกข้าวผัดที่ไม่ใช่ข้าวผัดทะเลๆ ก็แค่ร้อยเดียวเอง ถูกนะ มื้อนี้เราเลยหมดไปแค่ สี่ร้อยกว่าบาทท่านั้นเอง และเหมือนเดิมเค้าก็ไม่ได้คิดเซอร์วิส ชาร์จแต่อย่างใด แม้พนักงานของเค้าจะบริการอย่างสุภาพและดีมากก็ตาม
ชอบร้านนี้จริงๆ
